b'\n_START_ARTICLE_\nBorgerskap\n_START_PARAGRAPH_\nBorgerskap, ogs\xc3\xa5 bursjoasi, som begrep brukes som betegnelse p\xc3\xa5 den velst\xc3\xa5ende, eiendomsbesittende, men ikke-adelige mellomklassen og etter hvert overklassen i det kapitalistiske samfunnet._NEWLINE_Borgerskap er i Norge opprinnelig en fellesbetegnelse for de beboere i en kj\xc3\xb8pstad som hadde l\xc3\xb8st borgerbrev, dvs. handelsmenn, h\xc3\xa5ndverkere og skippere, til forskjell fra adelige, embedsmenn og b\xc3\xb8nder samt arbeidere, leilendinger og husmenn. Handelsborgere hadde rett til \xc3\xa5 inn- og utf\xc3\xb8re alle tillatte kj\xc3\xb8pmannsvarer innen- og utenlands \xe2\x80\x93 en rettighet kalt \xc2\xabhandelsfrihet\xc2\xbb._NEWLINE_I den enkelte kj\xc3\xb8pstad ble det f\xc3\xb8rt en Borgerbok, tidligere kalt Stadsbok som inneholder navn p\xc3\xa5 de personer som avla ed for \xc3\xa5 kunne drive handel eller h\xc3\xa5ndverk. Fra tidlig p\xc3\xa5 1600-tallet inneholdt Borgerboken ogs\xc3\xa5 informasjon om personenes f\xc3\xb8dested og fra slutten av 1600-tallet om hva slags yrke n\xc3\xa6ringen innebar.'